**Upoznajmo Mustafu**

Sanjam noćas kako je grupa mladih Sarajlija odlučila da oko Sarajeva naprave pješačku stazu. Hoće, kažu, da omoguće dostovima iz cijelog svijeta, a Sarajlijama mahsuz, da, pješačeći oko našeg šehera, vide svu ljepotu divnog Sarajeva. Tako odlučili i tako uradili. U početku ljudi govorili da od toga nema ništa, ali kako su vrijedne Sarajlije posao privodile kraju, narod počeo da izlazi iz zidina svojih stanova i hoda stazama koje su uredili vrijedni sarajevski mladići. A mene u snu poveli, kao na nekoj delegaciji. Dugo smo hodali, cijeli jedan dan, a još ni pola staze nismo prešli. Svako malo zastanemo, pa slušamo rječitog mladića koji je imao zadatak da nam priča historiju našeg grada. I tako cijeli dan. Uvečer, kada je sunce počelo da gubi svoj sjaj, bili smo negdje iznad Vratnika. Delegacija i tu malo zastade, onaj mladić ispriča još jednu kratku i zanimljivu priču pa odlučiše da se spuste u grad.

Dosta je za danas, vele.

I ja, očarana ljepotom Sarajeva, malo zastadoh. Gledam kako sunce zapada za Bjelašnicu. Moram požuriti, prođe mi misao kroz glavu, izmaći će mi.

- Pogledaj još jedanput, kćeri! Zagrli šeher pogledom. Nemoj žuriti!

- Jeste li to vi, djede? Jeste li to vi, djede Mustafa?

- Jesam, kćeri.

- Ali, nama su rekli da ste vi mrtvi.

- Nisam! Nisam mrtav! Življi sam od onih koji govore da sam mrtav.

- Šta radite ovdje?

- Čuvam grad. To je emanet naših djedova. Znaš, kćeri, ovaj grad ima dosta dušmana. Kada se kakav zlotvor odvaži da u šeheru plamen podmetne, ja siđem dolje pa ga ugasim.

- Jeste li vi ovdje sami, djede?

- Nisam! Nisam sam. Imam ja dosta ahbaba koji bdiju nad Sarajevom. Kadgod kakva vojska zlotvora kidiše na naš divni šeher, moji ahbabi i ja isučemo britke sablje pa ih pokosimo kao što kosci kose rosnu travu na bosanskoj ledini.

- A, gdje vam je sablja?

- Evo je, zar je ne vidiš?

Iznenađeno sam gledala u knjigu koju je djed Mustafa držao u ruci.

Ajla Šljivar, VI-1